ORDONANȚĂ

pentru reglementarea unor măsuri fiscal-bugetare

 În temeiul art. 108 din Constituţia României, republicată, şi al art. 1 pct. I.3 din Legea nr. 128/2019 privind abilitarea Guvernului de a emite ordonanţe,

Guvernul României adoptă prezenta ordonanţă.

 Art. 1. - (1) În subordinea Ministerului Finanțelor Publice se înfiinţează Autoritatea Vamală Română, organ de specialitate al administraţiei publice central în domeniul vamal, instituție publică cu personalitate juridică, finanţată de la bugetul de stat prin bugetul Ministerului Finanţelor Publice, denumită în continuare Autoritate.

 (2) Pentru creanțele fiscale aflate în administrarea sa potrivit legii, Autoritatea Vamală Română îndeplinește competențele de organ fiscal central în conformitate cu prevederile Legii nr. 207/2015 privind Codul de procedură fiscală, cu modificările şi completările ulterioare.

(3) Autoritatea are sediul central, la înființare, în Bucuresti, str. Alexandru Ivasiuc nr. 34 – 40, Sector 6. Sediul se poate modifica prin hotărâre a Guvernului.

Art. 2. - (1) Autoritatea preia de la Agenţia Naţională de Administrare Fiscală, denumită în continuare Agenție, şi unităţile subordonate acesteia, care se reorganizează prin divizare parţială, activitatea, posturile şi personalul structurilor vamale, respectiv Direcţia Generală a Vămilor din cadrul aparatului propriu al Agenţiei, direcţiile regionale vamale şi birourile vamale de interior şi de frontieră din cadrul direcţiilor generale regionale ale finanţelor publice.

 (2) Autoritatea este condusă de un preşedinte, cu rang de secretar de stat, numit și eliberat din funcție prin decizie a prim-ministrului, la propunerea ministrului finanțelor publice.

 (3) Preşedintele Autorității are calitatea de ordonator terţiar de credite şi poate delega această calitate în condiţiile stabilite de Legea nr. 500/2002 privind finanţele publice, cu modificările şi completările ulterioare. Prin actul de delegare se precizează limitele şi condiţiile delegării.

 (4) Președintele Autorității reprezintă instituția în relația cu terții.

(5) Președintele Autorității emite ordine și instrucțiuni, în condițiile legii.

 Art. 3. - (1) În activitatea sa, președintele este ajutat de un secretar general, înalt funcţionar public, numit în condiţiile legii.

 (2) Secretarul general al Autorității îndeplineşte atribuţiile prevăzute la art. 61 alin. (2) din Ordonanța de urgență a Guvernului nr. 57/2019 privind Codul administrativ.

 (3) Secretarul general poate îndeplini şi alte însărcinări prevăzute de regulamentul de organizare şi funcţionare al Autoritatii ori încredinţate de preşedinte.

 Art. 4. - (1) Activitatea Autorităţii se exercită la nivel central şi teritorial.

 (2) Activitatea Autorităţii la nivel teritorial se exercită prin intermediul direcțiilor regionale vamale, structuri fără personalitate juridică ce funcționează în cadrul Autorității.

(3) În cadrul direcțiilor regionale vamale funcționează birouri vamale de interior şi/sau de frontieră.

(4) În cadrul birourilor vamale de interior se pot înființa puncte vamale, prin ordin al președintelui Autorității.

(5) Organizarea, atribuţiile, modul de funcționare, numărul maxim de posturi al Autorității se aprobă prin hotărâre a Guvernului în termen de 45 de zile de la data intrării în vigoare a prezentei ordonanțe.

(6) Organizarea şi modul de funcţionare al direcțiilor regionale vamale se stabileşte prin ordin al preşedintelui Autorităţii, iar conducerea acestora va fi numită prin ordin al președintelui Autorităţii, în condițiile legii.

Art. 5. - (1) Autoritatea elaborează reglementările vamale care sunt în competența României în calitatea sa de stat membru al Uniunii Europene, asigură administrarea impozitelor, taxelor şi altor venituri bugetare date prin lege în competenţa sa, aplică politica şi legislaţia vamală, respectiv, fiscală în domeniul supravegherii produselor accizabile, exercită atribuţiile de autoritate vamală şi controlul operativ şi inopinat privind prevenirea, descoperirea şi combaterea oricăror acte şi fapte care au ca efect frauda vamală și fiscală, precum şi a altor fapte date prin lege în competenţa sa.

(2) Principalele obiective ale Autorităţii sunt:

1. protejarea intereselor financiare ale României, ale Uniunii Europene şi ale statelor membre ale acesteia;
2. punerea în aplicare a politicii comerciale comune și a celorlalte politici ale Uniunii cu impact asupra comerțului;
3. protejarea României și a Uniunii Europene de comerţul inechitabil şi ilegal şi încurajarea activităţilor economice legitime;
4. garantarea securităţii şi siguranţei României, a Uniunii Europene și a rezidenților acestora, protecţia mediului, în cooperare strânsă cu alte autorităţi, dacă este cazul;
5. menţinerea unui echilibru adecvat între controalele vamale şi facilitarea comerţului legitim;
6. asigurarea de servicii pentru operatorii economici.

Art. 6 - (1) Pentru Autoritate, serviciile de specialitate în domeniul tehnologiei informaţiei şi comunicaţiilor se asigură, cu titlu gratuit, de către Ministerul Finanțelor Publice prin Centrul Naţional pentru Informaţii Financiare.

(2) Achiziţiile de echipamente, bunuri şi servicii din domeniul tehnologiei informaţiei şi comunicaţiilor, necesare Autorității, se realizează de către Ministerul Finanţelor Publice, punându-se la dispoziţia acesteia cu titlu gratuit, în condițiile Ordonanței de urgență a Guvernului nr. 77/2017 privind înființarea Centrului Național pentru Informații Financiare, cu modificările și completările ulterioare.

 (3) Procedurile aflate în derulare la nivelul Directiei Generale a Vamilor din cadrul Agentiei sau la nivelul directiilor regionale vamale din cadrul direcţiilor generale regionale ale finanţelor publice vor fi preluate si continuate de catre Autoritate sau de către structurile teritoriale ale acesteia, care se subrogă în drepturile şi obligaţiile acestora, actele îndeplinite anterior potrivit legii rămânând valabile.

(4) Pentru litigiile aflate pe rolul instanţelor judecătoreşti, indiferent de faza de judecată, Autoritatea si structurile teritoriale ale acesteia se subrogă în toate drepturile şi obligaţiile Agentiei şi ale direcţiilor generale regionale ale finanţelor publice, după caz, şi dobândesc calitatea procesuală a acestora, începând cu data intrării în vigoare a hotărârii Guvernului prevăzută la art. 4 alin. (5).

 (5) În litigiile aflate pe rolul instanţelor judecătoreşti, indiferent de faza de judecată şi calitatea procesuală deţinută de Autoritate sau de structurile teritoriale ale acesteia, în nume propriu sau ca reprezentant al statului, Autoritatea este reprezentată de consilieri juridici din cadrul Autorității şi al structurilor teritoriale ale acesteia sau de consilierii juridici din Ministerul Finanţelor Publice pe baza mandatului acordat de către Autoritate.

(6) Autoritatea poate fi împuternicită de Ministerul Finanțelor Publice să îl reprezinte în litigiile aflate pe rolul instanţelor judecătoreşti, indiferent de faza de judecată şi calitatea procesuală deţinută de Ministerul Finanţelor Publice în nume propriu sau ca reprezentant al statului ori al altor instituţii.

Art. 7. - (1) Preluarea personalului Direcţiei Generale a Vămilor din cadrul Agenţiei, precum şi a personalului din structurile vamale din cadrul direcţiilor generale regionale ale finanţelor publice, se face în limita numărului de posturi aprobat, în condiţiile legii.

(2) Încadrarea personalului în numărul de posturi aprobat şi pe funcţiile publice de stat, generale sau specifice, respectiv funcțiile contractuale aferente Autorității şi structurilor teritoriale ale acesteia se realizează în termen de minimum 30 de zile de la data intrării în vigoare a hotărârii Guvernului prevăzută la art. 4 alin. (5), cu respectarea regimului juridic aplicabil fiecărei categorii de funcţii.

(3) Personalul preluat de la Agenţie şi de la unităţile subordonate acesteia la Autoritate şi în structurilor teritoriale ale acesteia își păstrează toate drepturile, inclusiv cele salariale.

 Art. 8. - (1) Funcțiile utilizate la nivelul Autorității în realizarea atribuțiilor stabilite de lege sunt funcții publice specifice, funcții publice generale și funcții contractuale.

(2) Funcțiile publice specifice se echivalează cu funcțiile publice generale în condițiile art. 384 și art. 624 din Ordonanța de urgență a Guvernului nr. 57/2019 privind Codul administrativ.

 Art. 9. - (1) Patrimoniul stabilit pe baza situațiilor financiare potrivit prevederilor art. 28 alin. (11) din Legea contabilității nr. 82/1991, republicată cu modificările și completările ulterioare, arhiva, prevederile bugetare, execuţia bugetară pe anul în curs până a data protocolului de predare-preluare ale Agenţiei şi ale direcţiilor generale regionale ale finanţelor publice aferente Direcţiei Generale a Vămilor, direcţiilor regionale vamale şi birourilor vamale de interior şi de frontieră, precum și personalul și numărul de posturi aferente acestora sunt preluate pe bază de protocoale de predare-preluare de către Autoritate. Protocoalele de predare-preluare se încheie în termen de maximum 60 de zile de la data intrării în vigoare a hotărârii Guvernului prevăzută la art. 4 alin. (5). Modificările în execuția bugetară pe anul 2019 se efectuează pe baza instrucțiunilor elaborate de Ministerul Finanțelor Publice la solicitarea Agenției.

 (2) În termen de maximum 60 de zile de la data intrării în vigoare a hotărârii Guvernului prevăzută la art. 4 alin. (5), procedurile aferente activității Direcţiei Generale a Vămilor, direcţiilor regionale vamale şi birourilor vamale de interior şi de frontieră, aflate în derulare, se preiau și se continuă de Autoritate, respectiv de direcțiile regionale vamale, după caz, care se subrogă, în drepturile şi obligaţiile acestora, actele îndeplinite anterior potrivit legii rămânând valabile. (3) Prin hotărâre a Guvernului se stabilesc acţiunile, proiectele și programele în care Autoritatea se subrogă în toate drepturile şi obligaţiile Agenției și direcţiilor generale regionale ale finanţelor publice, decurgând din: acte normative şi administrative, contracte, convenţii, înţelegeri, protocoale, memorandumuri şi din orice alte acte care produc efecte juridice.

Art. 10. - Până la încheierea protocoalelor prevăzute la art. 9 alin. (1), finanţarea Autorităţii şi a direcțiilor regionale vamale se asigură din bugetele ordonatorilor de credite existenţi înainte de reorganizarea Agenţiei potrivit prezentei ordonanţe.

 Art. 11. (1) În termen de 45 de zile de la data intrării în vigoare a prezentei ordonanțe, Ministerul Finanţelor Publice supune spre aprobare Guvernului hotărârea de modificare a Hotărârii Guvernului nr.520/2013 privind organizarea și funcționarea Agenției Naționale de Administrare Fiscală, cu modificările și completările ulterioare și a Hotărârii Guvernului nr. 34/2009 privind organizarea și funcționarea Ministerului Finanțelor Publice, cu modificările și completările ulterioare, urmând a se cuprinde toate aspectele determinate de aplicarea măsurilor de reorganizare prevăzute de prezenta ordonanță.

 (2) Hotărârea de modificare a Hotărârii Guvernului nr.520/2013 privind organizarea și funcționarea Agenției Naționale de Administrare Fiscală, cu modificările și completările ulterioare, va putea cuprinde şi alte măsuri de reorganizare a Agenţiei decât cele prevăzute de prezenta ordonanță.

 Art. 12. – (1) În cuprinsul actelor normative în vigoare referitoare la activitatea vamală, următoarele denumiri se înlocuiesc, după cum urmează:

a) „Agenţia Naţională de Administrare Fiscală”, „*Agenţia Naţională de Administrare Fiscală - Direcţia Generală a Vămilor*” și *„Direcţia Generală a Vămilor”* cu ”*Autoritatea Vamală Română*”;

b) „*Direcţiile Generale Regionale ale Finanţelor Publice - Direcţiile Regionale Vamale*”, cu ”*Direcțiile Regionale Vamale*”.

(2) În cuprinsul Legii nr. 201/2016 privind stabilirea conditiilor pentru fabricarea, prezentarea si vânzarea produselor din tutun si a produselor conexe si de modificare a Legii nr. 349/2002 pentru prevenirea si combaterea efectelor consumului produselor din tutun, publicată în Monitorul Oficial al României, Partea I, nr. 906 din 10 noiembrie 2016, denumirea ,,Agenția Națională de Administrare Fiscală” se înlocuiește cu „Autoritatea Vamală Română”.

 Art. 13. - Până la data intrării în vigoare a hotărârii Guvernului prevăzută la art. 4 alin. (5) activitatea Direcţiei Generale a Vămilor, a direcţiilor regionale vamale, precum și a birourilor vamale de interior si a birourilor vamale de frontieră este supusă dispoziţiilor cuprinse în actele normative privind organizarea şi funcţionarea Agenţiei.

Art. 14. - Ordinele și instrucţiunile emise în temeiul actelor normative de organizare şi funcţionare a Agenţiei îşi păstrează valabilitatea, în măsura în care nu contravin dispoziţiilor prezentei ordonanţe.

 Art. 15. - Legea nr. 86/2006 privind Codul vamal al României, publicată în Monitorul Oficial al României, Partea I, nr. 350 din 19 aprilie 2006, cu modificările şi completările ulterioare, se modifică după cum urmează:

 1. Alineatul (3) al articolului 2 va avea următorul cuprins:

 „(3) În punctele de trecere a frontierei de stat şi pe teritoriul ţării sunt organizate birouri și puncte vamale care funcţionează potrivit legii.”

2. Alineatul (1) al articolului 5 va avea următorul cuprins :

„(1) Activitatea autorităţii vamale se exercită prin Autoritatea Vamală Română şi structurile subordonate.”

Art. 16. - Ordonanţa de urgenţă a Guvernului nr. 195/2002 privind circulaţia pe drumurile publice, republicată în Monitorul Oficial al României Partea I, nr. 670 din 3 august 2006, cu modificările şi completările ulterioare, aprobată cu modificări și completări prin Legea nr. 152/2019, se modifică după cum urmează:

 1. Alineatul (2) al articolului 29 se modifică şi va avea următorul cuprins:

 „(2) Participanţii la trafic sunt obligaţi să respecte şi semnalele poliţiştilor de frontieră, ale îndrumătorilor de circulaţie ai Ministerului Apărării Naţionale, ale personalului echipelor mobile din cadrul Autorității Vamale Române, precum și ale organelor fiscale din cadrul Agenţiei Naţionale de Administrare Fiscală, aflate în îndeplinirea atribuţiilor de serviciu, ale agenţilor căilor ferate, ale persoanelor desemnate pentru dirijarea circulaţiei pe sectoarele de drum pe care se execută lucrări de reabilitare a acestora, ale membrilor patrulelor şcolare de circulaţie care acţionează în imediata apropiere a unităţilor de învăţământ, precum şi ale nevăzătorilor, potrivit prevederilor din regulament."

 2. La alineatul (2) al articolului 32, litera b) se modifică şi va avea următorul cuprins:

 „b) pentru lumina albastră - autovehiculele aparţinând poliţiei, jandarmeriei, poliţiei de frontieră, Autorității Vamale Române, Agenţiei Naţionale de Administrare Fiscală, serviciului de ambulanţă sau medicină legală, protecţiei civile, Ministerului Apărării Naţionale, unităţilor speciale ale Serviciului Român de Informaţii şi ale Serviciului de Protecţie şi Pază, Administraţiei Naţionale a Penitenciarelor din cadrul Ministerului Justiţiei, atunci când se deplasează în acţiuni de intervenţie sau în misiuni care au caracter de urgenţă;".

 3. Alineatul (41) al articolului 32 se modifică şi va avea următorul cuprins:

 „(41) Pe autovehiculele Autorității Vamale Române, precum și ale Agenţiei Naţionale de Administrare Fiscală, inscripţionate vizibil cu denumirea şi sigla instituţiei din care fac parte, pot fi instalate dispozitive luminoase cu mesaje variabile, de care se poate face uz pentru oprirea în trafic a autovehiculelor în scopul exercitării atribuţiilor de control specifice, potrivit legii."

 4. Alineatul (41) al articolului 35 se modifică şi va avea următorul cuprins:

 „(41) Funcţionarii din cadrul Autorității Vamale Române, respectiv, Agenţiei Naţionale de Administrare Fiscală, care în scopul exercitării atribuţiilor de control specifice efectuează semnale de oprire pentru conducătorii autovehiculelor, sunt obligaţi să poarte uniformă cu înscrisuri şi însemne distinctive şi mijloace de protecţie fluorescent-reflectorizante pe fond de culoare roşie, stabilite prin hotărâre a Guvernului."

 5. La alineatul (1) al articolului 100, punctul 1 se modifică şi va avea următorul cuprins:

 „1. nerespectarea semnalelor poliţiştilor de frontieră în punctele de trecere a frontierei de stat a României, ale îndrumătorilor de circulaţie ai Ministerului Apărării Naţionale, ale personalului echipelor mobile din cadrul Autorității Vamale Române, precum șiale organelor fiscale din cadrul Agenţiei Naţionale de Administrare Fiscală, ale agenţilor de cale ferată, ale persoanelor desemnate pentru dirijarea circulaţiei, pe sectoarele de drum pe care se execută lucrări de reabilitare a acestora, precum şi cele ale patrulelor şcolare de circulaţie şi ale nevăzătorilor;".

 Art. 17. - Ordonanţa Guvernului nr. 86/2003 privind unele reglementări în domeniul financiar, publicată în Monitorul Oficial al României, Partea I, nr. 624 din 31 august 2003, aprobată cu modificări şi completări prin Legea nr. 609/2003, cu modificările şi completările ulterioare, se modifică după cum urmează:

 1. Alineatul (41) al articolului 18 va avea următorul cuprins:

 „(41) Preşedintele Agenţiei este ajutat în activitatea sa de 2 vicepreşedinţi cu rang de subsecretar de stat, numiţi prin decizie a prim-ministrului. Vicepreşedinţii exercită atribuţiile delegate de preşedintele Agenţiei. Răspunderile şi atribuţiile vicepreşedinţilor se stabilesc prin ordin al preşedintelui Agenţiei.”

 2. Alineatul (1) al articolului 21 va avea următorul cuprins:

 „(1) Prin atribuţiile încredinţate, Agenţia asigură: administrarea impozitelor, taxelor, contribuţiilor şi a altor venituri bugetare date prin lege în competenţa sa, precum şi controlul operativ şi inopinat privind prevenirea, descoperirea şi combaterea oricăror acte şi fapte care au ca efect frauda şi evaziunea fiscală, precum şi a altor fapte date prin lege în competenţa sa.”

PRIM-MINISTRU

Vasilica Viorica Dăncilă